**OPETUS- JA KULTTUURIMINISTERIÖ** 27.1.2014
lukiontuntijako@minedu.fi ja kirjaamo@minedu.fi

Viite: Lukiokoulutuksen yleisten valtakunnallisten tavoitteiden sekä tuntijaon uudistusta
valmistelleen työryhmän ehdotus 17.12.2013

Asia: Musiikin erityisen tehtävän saaneiden lukioiden lausunto

**MUSIIKIN ERITYISEN TEHTÄVÄN SAANEIDEN LUKIOIDEN LAUSUNTO**

Vaikka tuntijakotyöryhmän esittämät vaihtoehdot uudeksi tuntijaoksi lisäävät valinnaisuutta lukiossa, erityisen tehtävän saaneita lukioita tarvitaan edelleen ja niiden toiminnalle tulee tulevaisuudessakin turvata riittävät resurssit, myös taloudellisesti.

Erityisen tehtävän saaneet lukiot ovat koko toimintansa ajan tehneet valtakunnallisesti ja alueellisesti merkittävää ja tuloksellista työtä sekä antaneet suuntaa valtakunnallisen lukion tuntijaon ja lukiotoiminnan kehittämiseksi.

Katsomme, että tavoite- ja tuntijakotyöryhmän esittämistä malleista (A, B ja C) mikään ei tarjoa riittäviä edellytyksiä perustamispäätöksessä todettujen erityistehtävän mukaisten tavoitteiden toteutumiseksi.

Erityisen tehtävän mukaisten lukioiden toiminta ei ole mahdollista tuntijakoesitysten koulukohtaisten kurssien avulla. Erityistehtävän saaneiden lukioiden tuntijaossa tulee tulevaisuudessakin olla mahdollisuus jättää valtakunnallisen tuntijaon pakollisista ja syventävistä kursseista pois nykyisen erityistehtävän saaneiden lukioiden tuntijakopäätöksen mukainen kurssimäärä, jotta opiskelijoilla olisi mahdollisuus sisällyttää opinto-ohjelmaansa jatko-opintojen kannalta tarpeelliset kurssit. Pidämme nykyisen 12 erikoiskurssin pakollisuuden säilyttämistä tärkeänä, mistä johtuen valtakunnallisista pakollisista ja syventävistä kursseista pitäisi voida vähentää nykyisen käytännön mukaisesti kahdeksan (8) kurssia. Erityisen tehtävän saaneiden lukioiden tavoitteena on vahvistaa yksilön erityisosaamista ja mahdollistaa opiskelijalle yksiölliset opintopolut. Niiden tehtävänä ei ole kouluttaa musiikin ammattilaisia. Erityisen tehtävän saaneet lukiot valtakunnallisella toiminnallaan edistävät tasa-arvoa, myös alueellisesti, vahvistaessaan opiskelijalle erityisosaamisensa syventämisen ja kehittämisen oppimisympäristössä, jonka opetustarjonta ja henkilöstön asiantuntijuus tukevat yksilöllisten opinto-ohjelmien toteutumista.

Erityisen tehtävän saaneet lukiot ovat muodostuneet osaamisalansa alueellisiksi osaamis- ja kehittämiskeskuksiksi, joissa eri puolilta Suomea saapuville nuorille on mahdollisuus kehittää ja monipuolistaa osaamistaan verkostoituen. Oppimisympäristöt ovat kansallisesti ja kansainvälisesti verkostoituneet ja edistävät toiminnallaan Suomen kulttuurivientiä.

Erityisen tehtävän saaneet lukiot ovat tuloksillaan osoittaneet, että niiden toimintakulttuuri vahvistaa juuri niitä yksilön valmiuksia, joita nyt esitetään uudistuvan lukion sekä 2000-luvun koulutuksellisissa tavoitteissa.

Suomessa toimivat musiikkilukiot muodostavat keskenään vahvan verkoston, jossa osaamista jaetaan ja toimintaa kehitetään yhteisöllisesti yksilölliset painotukset huomioiden.

Kajaanin lukio
Kaustisen musiikkilukio
Kuopion Yhteiskoulun Musiikkilukio
Madetojan musiikkilukio
Puolalanmäen lukio
Savonlinnan taidelukio
Sibelius-lukio
Tapiolan lukio
Tiirismaan lukio
Vaskivuoren lukio